Η **Σοφία Κοσμά** (15 Νοεμβρίου 1993, Αθήνα) είναι είναι Ελληνίδα διεθνής αθλήτρια πετοσφαίρισης, η οποία αγωνίζεται με τη φανέλα της ΑΕΚ στο Πρωτάθλημα Βόλεϊ Λιγκ της Ελλάδας ως λίμπερο.

Καριέρα
-------

Η Σοφία Κοσμά ήθελε από μικρή να ασχοληθεί με το τένις, ωστόσο μετά από παρότρυνση του πατέρα της τελικά αποφάσισε να ασχοληθεί με το βόλεϊ. Η Ελληνίδα ακραία έκανε τα πρώτα της βήματα στο χώρο του βόλεϊ στην ηλικία των 9 ετών όταν και εγγράφηκε στις ακαδημίες του Ηρακλή Κηφισιάς. Στην ομάδα της Κηφισιάς παρέμεινε μέχρι και το 2006. Μάλιστα μέχρι και τότε η Σοφία Κοσμά θεωρείτο ανερχόμενο ταλέντο στο Μπιτς βόλεϊ, με το οποίο όμως σταμάτησε να ασχολείται λίγο καιρό αργότερα.

Το 2007 πήρε μεταγραφή στον Α.Ο. Μαρκοπούλου, στον οποίο παρέμεινε μέχρι και το 2009. Την περίοδο 2009-10 αγωνίστηκε με τα χρώματα του Γ.Σ. Κερατέας, ενώ το καλοκαίρι του 2010 επέστρεψε και πάλι στον Α.Ο. Μαρκοπούλου στον οποίο αγωνίστηκε ως βασική στο Πρωτάθλημα Ελλάδας 2010-11, και με τον οποίο κατέλαβε τη 2η θέση στην κανονική περίοδο και την 4η θέση στην τελική κατάταξη μετά τα πλέι-οφ.

Το καλοκαίρι του 2011, η Σοφία Κοσμά πήρε μεταγραφή στον Ολυμπιακό Πειραιώς. Το τέλος της περιόδου 2011-12 την βρήκε Κυπελλούχο Ελλάδος μετά από ένα συγκλονιστικό τελικό στο κλειστό της Πρέβεζας με ανατροπή επί του Παναθηναϊκού από 1-2 σε 3-2 σετ. Έτσι η Κοσμά κατέκτησε τον πρώτο τίτλο της καριέρας της, και επιπλέον η ίδια μετά από μία εξαιρετική εμφάνιση αναδείχθηκε στα 19 της χρόνια Πολυτιμότερη Παίκτρια (MVP) του τελικού.  

Τις επόμενες δύο περιόδους κατέκτησε με τις ερυθρόλευκες το Πρωτάθλημα και το Κύπελλο Ελλάδας καταγράφοντας τα δύο πρώτα νταμπλ της καριέρας της. Τον Ιούνιο του 2014 το συμβόλαιο της Σοφίας Κοσμά με τον Ολυμπιακό ανανεώθηκε για ένα χρόνο, αλλά ένας σοβαρός τραυματισμός στην αρχή της περιοδου την κράτησε μακριά από την αγωνιστική δραστηριότητα σχεδόν για ολόκληρη την περίοδο. Πάντως, εφόσον ανήκε στο δυναμικό των ερυθρόλευκων, τις απονεμήθηκαν –κατά δήλωση της ίδιας– τα μετάλλια του Κυπέλλου 2015 και του Πρωταθλήματος 2014-15, που κατέκτησε η ομάδα του Πειραιά εκείνη την περίοδο.

Το Καλοκαίρι του 2015 υπέγραψε στην ΑΕΚ, με την οποία κατέκτησε το Ασημένιο μετάλλιο του Κυπέλλου Ελλάδας 2016, αλλά με το τέλος της περιόδου συμφώνησε με τον Ηρακλή Κηφισιάς, που τον οδήγησε από την Α΄2 στο Πρωτάθλημα της Βόλεϊ Λίγκ 2017-18, και με τον οποίο ανανέωσε το συμβόλαιό της τον Μάιο του 2017. Ωστόσο τα οικονομικά προβλήματα του συλλόγου της Κηφισιάς τον ανάγκασαν να δηλώσει αδυναμία συμμετοχής στο Πρωτάθλημα Βόλεϊ Λιγκ 2017-18 και έτσι αποδέσμευσε τις αθλήτριές του, ώστε να μπορέσουν να αγωνιστούν με άλλες ομάδες. Έτσι η Σοφία Κοσμά συμφώνησε με την ΑΕΚ, αλλά αφενός οι διαμαρτυρίες κάποιων ομάδων για τη νομιμότητα των αποσεσμεύσεων-μεταγραφών του Ηρακλή και αφετέρου μία πρόταση που της είχε φθάσει από αεροπορική εταιρεία για αεροσυνοδός την οδήγησαν στην απόφαση να διακόψει οριστικά –όπως νόμιζε– το βόλεϊ. Εννέα μήνες μετά η Κοσμά έχοντας δοκιμάσει την αεροπορική της περιπέτεια επέστρεψε στην Ελλάδα, ανακάλεσε την αρχική της απόφαση και τον Ιούλιο του 2018 συμφώνησε με τον Παναθηναϊκό, που εκείνη την περίοδο αγωνιζόταν στην Πρε Λιγκ λόγω οικονομικών προβλημάτων.  

Από την αθηναϊκή ομάδα, στην οποία διατέλεσε αρχηγός, αποχώρησε μετά από δυόμισι χρόνια, στις 21 Δεκεμβρίου 2020 λόγω της παρατεταμένης διακοπής του ελληνικού πρωταθλήματος με αφορμή την πανδημία COVID-19, και τελείωσε την αγωνιστική περίοδο στην ελβετική Κάντι της πόλης Σαφχάουζεν με την οποία κατέκτησε το Κύπελλο Ελβετίας 2021.

Tον Ιούνιο του 2021 επέστρεψε στην Α.Ε.Κ. και τον Ιούλιο του 2022 συμφώνησε με τον Ολυμπιακό Πειραιώς να αγωνιστεί ως λίμπερο, για να καλύψει το κενό στη συγκεκριμένη θέση που άφησε η Αρέτα Κονόμη στην ομάδα του Πειραιά, και με την οποία κατέκτησε τη 2η θέση στο Πρωτάθλημα Ελλάδας 2022-23.  

Τον Μάιο του 2023 η Σοφία Κοσμά υπέγραψε στην Α.Ε.Κ. και έτσι φόρεσε για τρίτη φορά στην καριέρα της την κιτρινόμαυρη φανέλα.

Διεθνής καριέρα
---------------

Από μικρή ηλικία η Σοφία Κοσμά στελέχωσε τις αναπτυξιακές Εθνικές ομάδες. Το 2008 κλήθηκε στην ομάδα Κορασίδων και συμμετείχε στους προκριματικούς και τελικούς του Ευρωπαϊκού πρωταθλήματος Κορασίδων 2009. Ακολούθησε η κλήση της στην Εθνική Νεανίδων και το 2010 η κλήση της στην Εθνική Γυναικών για την Ευρωπαϊκή Λίγκα της ίδιας χρονιάς και για τους προκριματικούς του Ευρωπαϊκού Πρωταθλήματος 2011. Το 2013 συμμετείχε στους προκριματικούς του Παγκοσμίου Πρωταθλήματος 2014, αλλά ο τραυματισμός της τον Σεπτέμβριο του 2014 και η αποχώρησή της από την ενεργό δράση το 2017 την κράτησαν μακριά από την Εθνική ομάδα για κάποιο διάστημα.  

Επανήλθε στην ομάδα για τους προκριματικούς του Ευρωπαϊκού 2021, συμμετείχε στην προετοιμασία και στα πρώτα παιχνίδια των τελικών όπου είχε εξαιρετικές εμφανίσεις, αλλά μία επιβάρυνση στο γόνατο την ανάγκασε να τερματίσει πρόωρα τη διοργάνωση.  
 
Συνολικά η Σοφία Κοσμά μέχρι το 2018 είχε καταγράψει 27 συμμετοχές με τις Εθνικές ομάδες Κορασίδων-Νεανίδων και 20 συμμετοχές με την Εθνική Γυναικών.

Συλλογικοί τίτλοι - Διακρίσεις
------------------------------

### Εθνικά Πρωταθλήματα

**3 Πρωταθλήματα Ελλάδος**

* 2013, 2014, 2015 (Ολυμπιακός Πειραιώς)
	+ **2η Θέση**: 2011-12, 2022-23 (Ολυμπιακός Πειραιώς)
	+ **3η Θέση**: 2019-20 (Παναθηναϊκός Α.Ο.)

### Εθνικά Κύπελλα

**4 Κύπελλα Ελλάδας**

* 2012, 2013, 2014, 2015 (Ολυμπιακός Πειραιώς)
	+ **2η Θέση**: 2016, 2024 (ΑΕΚ)

**1 Κύπελλο Ελβετίας**

* 2021: (Κάντι Σαφχάουζεν)

Ατομικές Διακρίσεις
-------------------

* Πρωτάθλημα Ελλάδας 2019-20: Πολυτιμότερη Παίκτρια (MVP) 1ης αγωνιστικής

Παραπομπές
----------

1. ↑  Στον Ολυμπιακό η διεθνής ακραία Σοφία Κοσμά  www.olympiacos.org Αρχειοθετήθηκε 2023-05-11 στο Wayback Machine.
2. ↑  Οι βασίλισσες φοράνε «ερυθρόλευκα» www.novasports.gr Αρχειοθετήθηκε 2023-05-12 στο Wayback Machine.
3. ↑  MVP του τελικού 2012 η Κοσμά www.zougla.gr Αρχειοθετήθηκε 2016-03-05 στο Wayback Machine.
4. ↑  Ανανέωσε με τον Ολυμπιακό η Σοφία Κοσμά (2014) www.olympiacossfp.gr Αρχειοθετήθηκε 2023-05-12 στο Wayback Machine.
5. ↑  Σε αρθροσκόπηση θα υποβληθεί η Σοφία Κοσμά www.in.gr Αρχειοθετήθηκε 2023-05-12 στο Wayback Machine.
6. 1 2  Η Σοφία Κοσμά επέστρεψε δριμύτερη και... κιτρινόμαυρη (Συνέτευξη της Κοσμά στον Γιώργο Φραδελάκη) www.sdna.gr Αρχειοθετήθηκε 2023-05-12 στο Wayback Machine.
7. ↑  Συμφώνησε με Ηρακλή Κηφισιάς η Κοσμά www.enwsi.gr Αρχειοθετήθηκε 2023-05-12 στο Wayback Machine.
8. ↑  Ανανέωσε με τον Ηρακλή Κηφισιάς η Σοφία Κοσμά amarysia.gr Αρχειοθετήθηκε 2023-05-13 στο Wayback Machine.
9. ↑  Έκοψε» το βόλεϊ η Κοσμά! www.volleyplanet.gr Αρχειοθετήθηκε 2020-02-16 στο Wayback Machine.
10. ↑  Αποχωρεί από το βόλεϊ στα 24 η Σοφία Κοσμά www.in.gr Αρχειοθετήθηκε 2023-05-14 στο Wayback Machine.
11. ↑  Σοφία Κοσμά: Η μεγάλη επιστροφή στα γήπεδα www.novasports.gr Αρχειοθετήθηκε 2023-05-14 στο Wayback Machine.
12. ↑  Στον Παναθηναϊκό η Σοφία Κοσμά athlosnews.gr Αρχειοθετήθηκε 2023-05-14 στο Wayback Machine.
13. ↑  Αποχώρηση από τον Παναθηναϊκό www.pao1908.com Αρχειοθετήθηκε 2023-04-06 στο Wayback Machine.
14. ↑  Αποχωρεί από τον Παναθηναϊκό η αρχηγός, Σοφία Κοσμά wsl.gr Αρχειοθετήθηκε 2022-12-03 στο Wayback Machine.
15. ↑  Έναρξη συνεργασίας με την Σοφία Κοσμά www.aek.gr Αρχειοθετήθηκε 2023-01-31 στο Wayback Machine.
16. ↑  Επέστρεψε στον Ολυμπιακό η Κοσμά www.ertsports.gr Αρχειοθετήθηκε 2023-05-06 στο Wayback Machine.
17. ↑  Η Κοσμά επιστρέφει στην ΑΕΚ www.aek1924.gr Αρχειοθετήθηκε 2023-05-14 στο Wayback Machine.
18. ↑  Εθνική Κορασίδων 2009 www-old.cev.eu
19. ↑  Πανευρωπαϊκό Κορασίδων 2009: Ελλάδα - Ρουμανία 3-1 www-old.cev.eu
20. ↑  Εθνική Ελλάδας Ευρωπαϊκό 2011 (Προκριματικοί) /www-old.cev.eu
21. ↑  Δεύτερο δείγμα θετικό για τις γυναίκες, 3-0 τη Λετονία www.volleynews.gr Αρχειοθετήθηκε 2023-05-14 στο Wayback Machine.
22. ↑  Αήττητη η Εθνική γυναικών δίνει ραντεβού στο Ευρωβόλεϊ: Αυστρία - Ελλάδα 0-3 www.volleyball.gr Αρχειοθετήθηκε 2021-05-15 στο Wayback Machine.
23. ↑  Εθνική γυναικών: Φινάλε με νίκη κόντρα στην Ουκρανία (Φιλικο προετοιμασίας) www.volleyball.gr Αρχειοθετήθηκε 2023-05-14 στο Wayback Machine.
24. ↑  Ευρωπαϊκό πρωτάθλημα 2021: Πολωνία - Ελλάδα 3-0 www.volleyball.gr Αρχειοθετήθηκε 2023-05-14 στο Wayback Machine.
25. ↑  Ευρωπαϊκό πρωτάθλημα γυναικών: Νοκ άουτ η Κοσμά www.volleyball.gr Αρχειοθετήθηκε 2023-05-14 στο Wayback Machine.
26. ↑  Συμμετοχές Εθνικών Ομάδων Νεανίδων-Κορασίδων 2017-18 www.volleyball.gr Αρχειοθετήθηκε 2022-05-20 στο Wayback Machine.
27. ↑  Συμμετοχές Εθνικής ομάδας Γυναικών 2017-18 Αρχειοθετήθηκε 2022-10-01 στο Wayback Machine.
28. ↑  Πολυτιμότερη Παίκτρια (MVP) 1ης αγωνιστικής www.volleyball.gr Αρχειοθετήθηκε 2020-02-20 στο Wayback Machine.

Εξωτερικοί σύνδεσμοι - Πηγές
----------------------------

* Σοφία Κοσμά: Παρουσίαση - Ατομικά στοιχεία - Ομάδες - Διακρίσεις women.volleybox.net
* Σοφία Κοσμά - Ομάδες καριέρας greekvolley.eu
* Σοφία Κοσμά: Ευρωπαϊκή παρουσία www-old.cev.eu
* Ειδήσεις για τη Σοφία Κοσμά www.greekvolley.gr
* Σοφία Κοσμά: Πρωταθλήτρια με το… ζόρι - Συνέντευξη Γιάννη Ντεντόπουλο archive.efsyn.gr Αρχειοθετήθηκε 2016-04-22 στο Wayback Machine.
* Σοφία Κοσμά: Το κορίτσι-κόσμημα των ελληνικών γηπέδων (photos) www.goalpost.gr Αρχειοθετήθηκε 2020-12-04 στο Wayback Machine.